Pta-advokaat in hof vir aanrandingArgieffoto ŉ Advokaat van Pretoria verskyn Maandag in die stad se landdroshof nadat hy glo ŉ 29-jarige vrou met ŉ bierbottel aangerand het toe sy vir ŉ sigaretaansteker gevra het. Kapt. Daniel Mavimbela, woordvoerder van die Sunnyside-polisie, het gesê die 26-jarige advokaat is Vrydag in hegtenis geneem in verband met die beweerde aanranding vroeër die maand by die vrou se woonstelgebou in Sunnyside. Die voorval het tydens ŉ partytjie plaasgevind wat albei bygewoon het. “Die vrou het na bewering die aand van die voorval vir die verdagte vir ŉ sigaretaansteker gevra, waarna ŉ rusie ontstaan het. Hy het haar glo met ŉ bierbottel aangerand en verder geskop toe sy op die vloer geval het,” het Mavimbela gesê. Die vrou is die aand van die voorval na die Sunnyside-polisie, waarna sy met sigbare beserings aan haar gesig met ŉ ambulans na ŉ hospitaal geneem is. Haar verklaring is afgeneem toe sy sterk genoeg was om dit te doen. Sy het nie geweet waar die man woon nie. Die polisie het nie die man se woonadres gehad nie en sy beroep en werkplek is deur nadere ondersoek vasgestel. Die advokaat is Vrydagmiddag met sy aankoms by die hooggeregshof in hegtenis geneem en formeel aangekla. Hy sal teregstaan op aanklag van aanranding met die doel om ernstig te beseer.